section_heading: Prapovijesno razdoblje
paragraph_text: Na prostoru današnjih ostataka utvrde Čanjevo u bakrenom je dobu postojalo manje naselje čiji su stanovnici pripadali tzv. Retz - Cayary kulturi i živjeli na području od Hrvatskog zagorja do zapadne Slavonije u razdoblju od 3400. – 2500. g. pr. Kr. Njihovo naselje naslijedili su pripadnici vučedolske kulture, doseljeni iz Slavonije, koji su ovdje obitavali od 2500. – 2300. g. pr. Kr. Vrlo je vjerojatno da je naselje postojalo i puno kasnije, u doba vinkovačke kulture, tijekom ranog brončanog doba kada se ovaj položaj napušta na duže vrijeme.